title: 2008/721/EF: Kommissionens afgørelse af 5. august 2008 om oprettelse af en rådgivningsstruktur bestående af videnskabelige komitéer og eksperter inden for forbrugersikkerhed, folkesundhed og miljø og om ophævelse af afgørelse 2004/210/EF (EØS-relevant tekst)

text:
               10.9.2008

               DA

               Den Europæiske Unions Tidende

               L 241/21

      KOMMISSIONENS AFGØRELSE

   af 5. august 2008
   om oprettelse af en rådgivningsstruktur bestående af videnskabelige komitéer og eksperter inden for forbrugersikkerhed, folkesundhed og miljø og om ophævelse af afgørelse 2004/210/EF
   (EØS-relevant tekst)
   (2008/721/EF)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab, særlig artikel 152 og 153, og
   ud fra følgende betragtninger:

               (1)

               Der blev oprettet tre videnskabelige komitéer ved Kommissionens afgørelse 2004/210/EF (1), som ændret ved afgørelse 2007/263/EF (2): Den Videnskabelige Komité for Forbrugsvarer (VKF), Den Videnskabelige Komité for Sundheds- og Miljørisici (VKSM) og Den Videnskabelige Komité for Nye og Nyligt Identificerede Sundhedsrisici (VKNNPS).

               (2)

               Visse af VKSM’s opgaver er overgået til Det Europæiske Kemikalieagentur, der blev oprettet ved Europa-Parlamentets og Rådets forordning (EF) nr. 1907/2006 (3), og komitéens kompetenceområder bør derfor ændres.

               (3)

               Erfaringerne fra de tre videnskabelige komitéers arbejde viser, at der er behov for at ændre og forbedre komitéernes struktur og arbejdsgange.

               (4)

               Mandatperioden for medlemmerne af de tre videnskabelige komitéer, der blev oprettet ved afgørelse 2004/210/EF, blev forlænget ved Kommissionens afgørelse 2007/708/EF (4) og slutter den 31. december 2008. Medlemmerne af disse komitéer beholder deres hverv, indtil de afløses eller får deres mandat fornyet.

               (5)

               Af klarhedshensyn er det derfor nødvendigt at lade afgørelse 2004/210/EF afløse af en ny afgørelse.

               (6)

               Ordentlig og rettidig videnskabelig rådgivning er af afgørende betydning for Kommissionens forslag, beslutninger, afgørelser og politik vedrørende forbrugersikkerhed, folkesundhed og miljø. I den forbindelse er det nødvendigt med en fleksibel rådgivningsstruktur, så der sikres lettere adgang til højt kvalificeret videnskabelig ekspertise inden for en lang række områder.

               (7)

               Den videnskabelige rådgivning i sager vedrørende forbrugersikkerhed, folkesundhed og miljø må bygge på principperne om kompetence, uafhængighed og upartiskhed samt åbenhed, jf. Kommissionens meddelelse »Kommissionens inddragelse og udnyttelse af ekspertise: principper og retningslinjer — Større viden som grundlag for en bedre politik« (5), og den skal tilrettelægges i overensstemmelse med principper om bedste praksis i forbindelse med risikovurdering.

               (8)

               Det er af afgørende betydning, at de videnskabelige komitéer bedst muligt udnytter videnskabelig ekspertise i EU og i andre lande alt efter behovet i de enkelte sager. I det øjemed bør der oprettes en kreds af videnskabelige rådgivere, som på passende vis dækker komitéernes kompetenceområder.

               (9)

               Omorganiseringen af rådgivningsstrukturen skal sikre større fleksibilitet, for at der kan ydes rådgivning til Kommissionen i såvel spørgsmål, der falder ind under allerede fastlagte kompetenceområder, som i forbindelse med nye og nyligt identificerede sundhedsrisici og spørgsmål, der ikke sorterer under andre fællesskabsorganer med ansvar for risikovurdering, og der skal kunne ydes hurtig rådgivning, når der er behov for det, og der skal sikres fuld gennemsigtighed og veludbygget sammenhæng og samarbejde med andre fællesskabsorganer og relevante videnskabelige instanser.

               (10)

               Der kan forventes et stadig stigende behov for uafhængig videnskabelig rådgivning på både traditionelle og nye emneområder under EF-kompetence, der falder ind under de videnskabelige komitéer. Det er derfor nødvendigt at styrke strukturen for videnskabelig rådgivning om risikovurdering såvel med hensyn til sammensætningen som med hensyn til mere effektive arbejdsgange.

               (11)

               Der er oprettet diverse fællesskabsorganer, som bl.a. har til opgave at foretage risikovurderinger på forskellige områder. Det er nødvendigt at sikre sammenhæng og fremme koordinering mellem de videnskabelige komitéer og sådanne organer. De videnskabelige komitéer har behov for at få forbedret deres effektivitet ved også at udveksle oplysninger og ekspertise på relevant vis og via samarbejde med andre videnskabelige organer og instanser på nationalt og internationalt plan.

               (12)

               De videnskabelige komitéers arbejdsgange bør forbedres ved som supplement til det interne arbejde at tilrettelægge møder og workshopper og oprette netværk.

               (13)

               Samtidig med at fuld uafhængighed bevares, er det vigtigt at sikre åbenhed og gennemsigtighed i de videnskabelige komitéers arbejde ved at etablere relevante procedurer for dialog med aktører.

               (14)

               Den åbenhed og gennemsigtighed, der sigtes mod ved gennemførelsen af denne afgørelse, bør sikres, samtidig med at man fuldt ud overholder kravene i fællesskabslovgivningen om beskyttelse af personoplysninger og om offentlig aktindsigt, herunder beskyttelse af forretningshemmeligheden —

         TRUFFET FØLGENDE AFGØRELSE:
   KAPITEL 1
   ALMINDELIGE BESTEMMELSER
   Artikel 1
   Rådgivningsstruktur og kompetenceområder
   1.   Der oprettes hermed en rådgivningsstruktur vedrørende videnskabelig risikovurdering inden for forbrugersikkerhed, folkesundhed og miljø. Strukturen omfatter:

               a)

               Den Videnskabelige Komité for Forbrugersikkerhed (i det følgende benævnt »VKF«)

               b)

               Den Videnskabelige Komité for Sundheds- og Miljørisici (i det følgende benævnt »VKSM«)

               c)

               Den Videnskabelige Komité for Nye og Nyligt Identificerede Sundhedsrisici (i det følgende benævnt »VKNNPS«).

               d)

               en kreds af videnskabelige rådgivere om risikovurdering (i det følgende benævnt »ekspertkredsen«), som skal bistå de videnskabelige komitéers aktiviteter i overensstemmelse med de relevante bestemmelser i denne afgørelse.

         2.   Rådgivningsstrukturens kompetenceområder er angivet i bilag I, uden at dette berører den kompetence, der i fællesskabsretten er tillagt andre fællesskabsorganer med ansvar for risikovurdering, såsom Den Europæiske Fødevaresikkerhedsautoritet, Det Europæiske Lægemiddelagentur, Det Europæiske Kemikalieagentur og Det Europæiske Center for Forebyggelse af og Kontrol med Sygdomme.
   Artikel 2
   Kommissorium
   1.   Kommissionen anmoder de videnskabelige komitéer om en videnskabelig udtalelse i de tilfælde, der er fastsat i fællesskabsretten.
   2.   Kommissionen kan desuden anmode de videnskabelige komitéer om en udtalelse om spørgsmål,

               a)

               som er af særlig betydning for forbrugernes sikkerhed, folkesundheden og miljøet, og

               b)

               som ikke falder ind under andre fællesskabsorganers kommissorium.

         3.   Kommissionen kan endvidere anmode de videnskabelige komitéer om hurtig rådgivning vedrørende den videnskabelige viden om særlige risici i tilfælde af hastende behov.
   4.   Kommissionen kan opfordre en videnskabelig komité til at pege på forskningsbehov og vurdere forskningsresultater i forbindelse med de emneområder, der falder ind under dens kompetenceområde.
   5.   Efter anmodning fra Kommissionen eller på eget initiativ og efter aftale med Kommissionen kan de videnskabelige komitéer beslutte at etablere tematiske workshopper med henblik på at gennemgå data og videnskabelig viden om bestemte risici eller om brede risikovurderingsspørgsmål. Efter anmodning fra Kommissionen udarbejder komitéerne rapporter, positionspapirer eller konklusioner, som sådanne workshopper resulterer i.
   Workshopperne kan foruden komitéernes medlemmer inddrage videnskabelige rådgivere fra ekspertkredsen samt relevante eksterne eksperter, herunder eksperter fra fællesskabsorganer eller nationale eller internationale organer, der varetager lignende opgaver.
   Workshopperne arrangeres af de videnskabelige komitéers sekretariat. Sekretariatet træffer beslutning om og sikrer i givet fald formidling af rapporter, positionspapirer eller konklusioner, som sådanne workshopper resulterer i.
   6.   Kommissionen kan opfordre de videnskabelige komitéer til at indgå i temanetværk med andre fællesskabsorganer eller videnskabelige instanser med henblik på at følge med i og bidrage til udviklingen i den videnskabelige viden om risici inden for de kompetenceområder, der er fastsat i bilag I.
   7.   De videnskabelige komitéer gør Kommissionen opmærksom på specifikke og nye problemer, der hører under deres kompetence, og som efter deres vurdering udgør en reel eller en potentiel risiko for forbrugernes sikkerhed, folkesundheden eller miljøet, ved at vedtage memoranda eller positionspapirer og stile dem til Kommissionen. Kommissionen kan beslutte at offentliggøre sådanne memoranda og papirer, og den træffer beslutning om, hvilke foranstaltninger der skal træffes, herunder om nødvendigt anmodning om en videnskabelig udtalelse om spørgsmålet.
   KAPITEL 2
   OPRETTELSE OG SAMMENSÆTNING AF DE VIDENSKABELIGE KOMITÉER OG EKSPERTKREDSEN
   Artikel 3
   Udnævnelse af medlemmerne af de videnskabelige komitéer
   1.   VKF, VKSM og VKNNPS er hver sammensat af højst 17 medlemmer, og de kan på eget initiativ tilknytte op til 5 videnskabelige rådgivere fra ekspertkredsen, som kan bidrage til komitéens arbejde vedrørende særlige emner eller discipliner.
   2.   Medlemmerne af de videnskabelige komitéer udnævnes af Kommissionen på grundlag af deres ekspertise og i overensstemmelse hermed efter en geografisk fordeling, som afspejler de forskelligartede videnskabelige problemstillinger og fremgangsmåder i bl.a. Europa. Kommissionen fastsætter antallet af medlemmer i hver komité i overensstemmelse med, hvad der er behov for.
   Medlemmerne af hver enkelt videnskabelig komité skal være eksperter inden for én eller flere af komitéens kompetenceområder, og de skal tilsammen dække det bredest mulige udsnit af videnskabelige discipliner.
   3.   Kommissionen udnævner medlemmerne af de videnskabelige komitéer på grundlag af en liste over egnede kandidater, som opstilles, efter at der i Den Europæiske Unions Tidende og på Kommissionens websted har været offentliggjort en indkaldelse af interessetilkendegivelser.
   4.   Ingen kan udnævnes til medlem af mere end én af komitéerne i artikel 1, stk. 1.
   Artikel 4
   Oprettelse af ekspertkredsen
   1.   Ekspertkredsen består af videnskabelige rådgivere, der er eksperter inden for én eller flere af de kompetenceområder, der er fastsat i bilag I, eller emner med relation hertil, og de skal tilsammen dække det bredest mulige udsnit af videnskabelige discipliner.
   2.   Kommissionen udnævner ekspertkredsens videnskabelige rådgivere på grundlag af en liste over egnede kandidater, som opstilles, efter at der i Den Europæiske Unions Tidende og på Kommissionens websted har været offentliggjort en indkaldelse af interessetilkendegivelser.
   3.   Antallet af videnskabelige rådgivere i ekspertkredsen på et hvilket som helst tidspunkt besluttes af Kommissionen på grundlag af dens behov for videnskabelig rådgivning.
   Artikel 5
   Mandatperiode
   1.   Medlemmerne af de videnskabelige komitéer udnævnes for en treårig periode, og de kan højst være medlem af den samme komité i tre på hinanden følgende perioder. De beholder deres hverv, indtil de afløses eller får deres mandat fornyet.
   For at sikre kontinuitet i ekspertisen kan Kommissionen undtagelsesvis forlænge mandatperioden for medlemmerne af en videnskabelig komité med en periode på højst 18 måneder.
   Medlemmer, som har udøvet deres hverv i en videnskabelig komité i tre på hinanden følgende perioder, kan udnævnes til medlem af en anden videnskabelig komité.
   2.   I tilfælde af at et medlem ikke opfylder kriterierne for deltagelse, som fastsættes i forretningsordenen, jf. artikel 12, eller hvis han eller hun ønsker at trække sig tilbage, kan Kommissionen ophæve den pågældendes medlemskab og udnævne en afløser fra ekspertkredsen.
   3.   Videnskabelige rådgivere i ekspertkredsen udnævnes for en femårig periode, og deres mandat kan fornyes.
   KAPITEL 3
   RÅDGIVNINGSSTRUKTURENS FUNKTIONSMÅDE
   Artikel 6
   Indhentning af bistand fra ekspertkredsen
   1.   De videnskabelige komitéer kan hver især beslutte at tilknytte op til fem videnskabelige rådgivere fra ekspertkredsen med henblik på udarbejdelse af en videnskabelig udtalelse. Disse tilknyttede medlemmer deltager i aktiviteterne og drøftelserne om det pågældende emne med samme funktioner, ansvar og rettigheder som medlemmerne af den pågældende komité.
   2.   De videnskabelige komitéer kan hver især desuden beslutte at indbyde andre videnskabelige rådgivere fra ekspertkredsen til at deltage i udarbejdelsen af en videnskabelig udtalelse. Disse rådgivere deltager i aktiviteterne om det pågældende emne, men deres funktioner og ansvar omfatter kun udarbejdelsen af udtalelsen.
   3.   Videnskabelige rådgivere fra ekspertkredsen kan ligeledes blive indbudt af de videnskabelige komitéer til at bistå dem med tilvejebringelse af hurtig rådgivning, som Kommissionen har anmodet om i henhold til artikel 2, stk. 3, eller til at deltage i tematiske workshopper, jf. artikel 2, stk. 5.
   4.   Videnskabelige rådgivere fra ekspertkredsen kan blive indbudt af Kommissionen til at deltage i videnskabelige møder eller til at give Kommissionens tjenestegrene oplysninger på ad hoc-basis om bestemte emner.
   Artikel 7
   Arbejdsgrupper
   1.   De videnskabelige komitéer kan nedsætte særlige arbejdsgrupper, hvis opgave består i at udarbejde og formulere deres videnskabelige udtalelser. Disse arbejdsgrupper nedsættes først og fremmest, hvis en komité har brug for ekspertise udefra vedrørende et givet emne.
   2.   De videnskabelige komitéer kan efter aftale med Kommissionen indbyde tilknyttede medlemmer, andre videnskabelige rådgivere fra ekspertkredsen, specialiserede eksterne eksperter samt eksperter fra andre fællesskabsorganer, som de mener råder over relevant videnskabelig viden og ekspertise, til at deltage i deres arbejde.
   3.   Arbejdsgrupperne har som formand et medlem af den videnskabelige komité, der har nedsat dem, og aflægger rapport til denne komité, og de kan udpege en referent blandt deltagerne. I forbindelse med særligt komplekse, tværfaglige spørgsmål kan der udpeges mere end én referent.
   4.   Hvis et spørgsmål vedrører mere end én videnskabelig komité, nedsættes en fælles arbejdsgruppe med deltagelse af medlemmer af de pågældende komitéer samt efter behov tilknyttede medlemmer, videnskabelige rådgivere fra ekspertkredsen og eksterne eksperter.
   Artikel 8
   Praktikanters deltagelse
   Efter aftale med Kommissionen og i overensstemmelse med forretningsordenen, jf. artikel 12, kan de videnskabelige komitéer tillade, at praktikanter deltager i deres møder, med henblik på at bidrage til kapacitetsopbygning vedrørende risikovurdering.
   Artikel 9
   Særlige bestemmelser
   1.   Kommissionen kan anmode om, at en videnskabelig udtalelse fra en videnskabelig komité afgives inden for en bestemt frist.
   2.   Kommissionen kan anmode om en fælles udtalelse om spørgsmål, der ikke kun vedrører en enkelt videnskabelig komités kompetenceområder, eller som det er nødvendigt at henvise til mere end én komité. En fælles udtalelse, der afgives efter anmodning fra Kommissionen, kan også vedtages af videnskabelige komitéer på foranledning af den tværgående koordinationsgruppe, der er omhandlet i artikel 11.
   3.   Kommissionen kan i anmodningen om en videnskabelig udtalelse afgrænse, hvilke konsultationer eller høringer eller hvilket samarbejde med andre videnskabelige organer den finder påkrævet med henblik på udarbejdelsen af udtalelsen. Efter aftale med Kommissionen kan en komité beslutte at gennemføre konsultationer og høringer, hvis det findes påkrævet for at udarbejde en udtalelse.
   4.   De videnskabelige komitéer kan anmode aktører om supplerende oplysninger til brug for udarbejdelsen af en videnskabelig udtalelse. En videnskabelig komité kan fastsætte en frist for indsendelse af de nødvendige oplysninger. I så fald kan den videnskabelige komité beslutte at suspendere sit arbejde med den pågældende videnskabelige udtalelse. Er de nødvendige oplysninger ikke blevet indsendt inden fristens udløb, kan komitéen vælge at vedtage sin udtalelse på grundlag af de oplysninger, der er til rådighed.
   Artikel 10
   Valg af formand og næstformænd
   1.   Hver enkelt videnskabelig komité vælger en formand og to næstformænd blandt sine medlemmer. Valget sker ved almindeligt flertal blandt komitéens medlemmer. Formanden og næstformændene vælges for en treårig periode, der kan fornyes.
   2.   Proceduren for valg af formand og næstformænd for de videnskabelige komitéer fastsættes i forretningsordenen, jf. artikel 12.
   Artikel 11
   Koordinering af de videnskabelige komitéer
   En tværgående koordinationsgruppe, der består af de videnskabelige komitéers formænd og næstformænd varetager koordineringen af de tre videnskabelige komitéer i overensstemmelse med forretningsordenen, jf. artikel 12.
   Artikel 12
   Forretningsorden
   1.   Efter forslag fra og efter aftale med Kommissionen vedtager de videnskabelige komitéer en fælles forretningsorden.
   2.   Forretningsordenen skal sikre, at de videnskabelige komitéer udfører deres opgaver i overensstemmelse med principperne vedrørende kompetence, uafhængighed og åbenhed, dog således at legitime ønsker om bevarelse af forretningshemmeligheder tilgodeses, og under hensyntagen til de risikovurderingsprincipper, som Kommissionen kan fastsætte i lyset af erfaringerne og dens politik på området.
   3.   Forretningsordenen skal først og fremmest omfatte de emner, der er anført i bilag II.
   Artikel 13
   Afstemningsregler
   1.   De videnskabelige komitéer vedtager udtalelser, hurtig rådgivning, memoranda og/eller positionspapirer med et flertal blandt den pågældende komités medlemmer kombineret med antallet af tilknyttede medlemmer.
   2.   Om alle andre spørgsmål træffer hver enkelt videnskabelig komité beslutning med stemmeflertal blandt sine medlemmer.
   3.   I forbindelse med anvendelsen af stk. 1 og 2 medregnes komitémedlemmer, der er udtrådt, eller hvis medlemskab er ophævet i henhold til artikel 5, stk. 2, ikke ved flertalsberegningen.
   Artikel 14
   Divergerende udtalelser, koordinering og samarbejde med andre fællesskabsorganer eller nationale eller internationale organer
   1.   De videnskabelige komitéer bistår Kommissionen og bidrager til hurtigt at opdage:

               a)

               behov og muligheder for koordinering af arbejde og samarbejde

               b)

               potentielle eller faktiske divergenser i videnskabelige udtalelser fra andre fællesskabsorganer eller nationale eller internationale organer, der varetager lignende opgaver, om generelle eller specifikke risikovurderingsspørgsmål.

         De bistår Kommissionen med at undgå, finde en løsning på eller nærmere redegøre for divergens mellem udtalelser og med at etablere og opretholde samarbejde med sådanne organer.
   2.   Kommissionen kan tage initiativ til at anmode om og arrangere, at der udføres arbejde i fællesskab mellem de videnskabelige komitéer og fællesskabsorganer eller nationale eller internationale organer, der varetager lignende opgaver. Den kan navnlig anmode de videnskabelige komitéer om at udarbejde fælles udtalelser sammen med andre fællesskabsorganer efter aftale med de pågældende organer.
   3.   Såfremt det konstateres, at der eksisterer en alvorlig divergens med hensyn til et videnskabeligt spørgsmål, og det pågældende organ er et fællesskabsorgan, samarbejder den berørte videnskabelige komité på Kommissionens anmodning med det pågældende organ med henblik på enten at nå til enighed eller at forelægge Kommissionen et fælles dokument, hvori der redegøres nærmere for det omtvistede videnskabelige spørgsmål og for de relevante usikkerhedsmomenter i de foreliggende data. Dette dokument offentliggøres.
   KAPITEL 4
   PRINCIPPER
   Artikel 15
   Uafhængighed
   1.   Medlemmerne af de videnskabelige komitéer, de tilknyttede medlemmer, de øvrige videnskabelige rådgivere i ekspertkredsen og de eksterne eksperter udnævnes personligt. De kan ikke delegere deres ansvarsområder til andre personer.
   2.   Medlemmerne af de videnskabelige komitéer, de videnskabelige rådgivere i ekspertkredsen og de eksterne eksperter forpligter sig til at handle uafhængigt af ekstern indflydelse.
   De afgiver med henblik herpå en erklæring, hvori de forpligter sig til at handle i almenhedens interesse, samt en interesseerklæring, hvori de anfører, om de har direkte eller indirekte interesser, der kunne opfattes som værende til hinder for deres uafhængighed.
   Disse erklæringer skal være skriftlige. Medlemmerne af de videnskabelige komitéer og de videnskabelige rådgivere i ekspertkredsen afgiver erklæringerne hvert år.
   3.   Medlemmerne af de videnskabelige komitéer, tilknyttede medlemmer og øvrige videnskabelige rådgivere samt eksterne eksperter, der deltager i arbejdsgrupper, skal på hvert møde gøre opmærksom på eventuelle interesser, som kunne anses for at være til hinder for deres uafhængighed med hensyn til de punkter, der er på dagsordenen.
   Artikel 16
   Åbenhed
   1.   Der skal være en høj grad af åbenhed omkring udførelsen af de videnskabelige komitéers aktiviteter. Kommissionen skal bl.a. på sit websted hurtigst muligt offentliggøre:

               a)

               anmodninger om udtalelser fra de videnskabelige komitéer

               b)

               dagsordener for og referater af møderne i de videnskabelige komitéer, den tværgående koordinationsgruppe og arbejdsgrupperne

               c)

               videnskabelige udtalelser og hurtig rådgivning, som de videnskabelige komitéer har vedtaget, herunder mindretalsudtalelser og navnene på deltagerne i de arbejdsgrupper, der har bidraget til den pågældende udtalelse; mindretalsudtalelser anføres med angivelse af de medlemmer eller rådgivere, der står for disse synspunkter

               d)

               de videnskabelige komitéers fælles forretningsorden

               e)

               navnene på medlemmerne af de videnskabelige komitéer og på de videnskabelige rådgivere i ekspertkredsen samt et kort cv for de enkelte medlemmer og rådgivere

               f)

               interesseerklæringerne fra medlemmerne af de videnskabelige komitéer, de videnskabelige rådgivere i ekspertkredsen og de eksterne eksperter, som har deltaget i en arbejdsgruppe.

         2.   Åbenhedsbestemmelserne i stk. 1 anvendes i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (6) og med Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (7), navnlig med hensyn til forretningshemmeligheder.
   Artikel 17
   Tavshedspligt
   Medlemmerne af de videnskabelige komitéer, videnskabelige rådgivere, eksterne eksperter og praktikanter må ikke videregive oplysninger, som arbejdet i de videnskabelige komitéer, tematiske workshopper, arbejdsgrupper eller andre aktiviteter i forbindelse med anvendelsen af denne afgørelse giver dem kendskab til, når de er blevet gjort opmærksomme på, at de pågældende oplysninger skal behandles fortroligt.
   KAPITEL 5
   AFSLUTTENDE BESTEMMELSER
   Artikel 18
   Sekretariatet for Kommissionens videnskabelige komitéer
   1.   De videnskabelige komitéer og deres arbejdsgrupper, den tværgående koordinationsgruppe samt andre møder, workshopper eller arrangementer i forbindelse med anvendelsen af denne afgørelse indkaldes af Kommissionen.
   2.   Kommissionen varetager de videnskabelige og administrative sekretariatsopgaver for de videnskabelige komitéer og deres arbejdsgrupper og for alle andre aktiviteter i forbindelse med anvendelsen af denne afgørelse.
   3.   Sekretariatet yder den videnskabelige og administrative bistand, der er nødvendig for at sikre en effektiv arbejdsgang i de videnskabelige komitéer, for at overvåge overholdelsen af forretningsordenen, navnlig for så vidt angår kravene vedrørende kompetence, uafhængighed og åbenhed, og for at sikre kommunikation om komitéernes aktiviteter og en relevant dialog med aktørerne, herunder navnlig tilrettelæggelse af høringer om komitéernes aktiviteter, og offentliggørelse af udtalelser og andre offentligt tilgængelige dokumenter. Sekretariatet yder endvidere bistand til komitéerne og tilrettelægger og gennemfører kvalitetskontrol af udtalelserne, jf. forretningsordenen, med hensyn til fuldstændighed, konsekvens, klarhed samt overensstemmelse med anmodningerne og med redaktionelle standarder.
   4.   Sekretariatet sikrer den videnskabelige og tekniske koordinering af de videnskabelige komitéers aktiviteter og sørger om nødvendigt for at koordinere disse aktiviteter med andre fællesskabsorganers og nationale og internationale organers aktiviteter samt anvendelse af den procedure for dialog med aktører, der er fastsat i forretningsordenen, og kommunikation om komitéernes aktiviteter.
   Artikel 19
   Godtgørelser
   Medlemmerne af de videnskabelige komitéer, videnskabelige rådgivere i ekspertkredsen og eksterne eksperter er berettigede til en godtgørelse for deres deltagelse i komitéernes møder, tematiske workshopper, arbejdsgrupper og andre møder og arrangementer, der organiseres af Kommissionen, og for deres arbejde som referenter for specifikke spørgsmål, jf. bilag III.
   Rejse- og opholdsudgifter godtgøres af Kommissionen.
   Artikel 20
   Udskiftning af de videnskabelige komitéer
   De videnskabelige komitéer, der oprettes ved artikel 1, stk. 1, i denne afgørelse, erstatter de nuværende videnskabelige komitéer, der blev oprettet ved afgørelse 2004/210/EF, således som det fremgår af nedenstående:

               a)

               Den Videnskabelige Komité for Forbrugersikkerhed erstatter Den Videnskabelige Komité for Forbrugsvarer

               b)

               Den Videnskabelige Komité for Sundheds- og Miljørisici erstatter komitéen af samme navn

               c)

               Den Videnskabelige Komité for Nye og Nyligt Identificerede Sundhedsrisici erstatter komitéen af samme navn.

         Artikel 21
   Ophævelse
   1.   Afgørelse 2004/210/EF ophæves.
   Medlemmerne af de tre komitéer, der blev oprettet ved nævnte afgørelse, beholder dog deres hverv, indtil de videnskabelige komitéer, der oprettes ved nærværende afgørelse, træder i funktion.
   2.   Henvisninger til den ophævede afgørelse betragtes som henvisninger til nærværende afgørelse; henvisninger til de komitéer, der er oprettet ved den ophævede afgørelse, betragtes som henvisninger til de komitéer, der oprettes ved nærværende afgørelse.

      Udfærdiget i Bruxelles, den 5. august 2008.

            På Kommissionens vegne

         Androulla VASSILIOU

            Medlem af Kommissionen

      (1)  EUT L 66 af 4.3.2004, s. 45.

      (2)  EUT L 114 af 1.5.2007, s. 14.

      (3)  EUT L 396 af 30.12.2006, s. 1. Berigtiget i EUT L 136 af 29.5.2007, s. 3.

      (4)  EUT L 287 af 1.11.2007, s. 25.

      (5)  KOM(2002) 713 endelig af 11. december 2002.

      (6)  EFT L 8 af 12.1.2001, s. 1.

      (7)  EFT L 145 af 31.5.2001, s. 43.

      BILAG I
      KOMPETENCEOMRÅDER
      1.   Den Videnskabelige Komité for Forbrugersikkerhed
      Komitéen afgiver udtalelser om spørgsmål vedrørende sundheds- og sikkerhedsrisici (især kemiske, biologiske, mekaniske og andre fysiske risici) ved nonfood-forbrugsvarer (f.eks. kosmetiske midler og deres bestanddele, legetøj, tekstiler, beklædningsgenstande, midler til personlig pleje og husholdningsartikler såsom rengøringsmidler) og tjenesteydelser (f.eks. tatovering og kunstig solbruning).
      2.   Den Videnskabelige Komité for Sundheds- og Miljørisici
      Komitéen afgiver udtalelser om sundheds- og miljørisici i forbindelse med forurenende stoffer i miljømedier og andre biologiske og fysiske faktorer eller ændringer af fysiske forhold, som kan have skadelige virkninger for sundhed og miljø, f.eks. i forbindelse med luftkvalitet, vand, affald og jord, og for miljømæssig livscyklusvurdering. Den behandler også spørgsmål om sundhed og sikkerhed i forbindelse med biociders toksicitet og økotoksicitet.
      Uden at det tilsidesætter de kompetenceområder, som Det Europæiske Kemikalieagentur, Den Videnskabelige Komité for Forbrugersikkerhed og andre europæiske risikovurderingsagenturer har fået, kan komitéen også på Kommissionens foranledning, bl.a. i samarbejde med andre europæiske agenturer, navnlig Kemikalieagenturet, behandle spørgsmål vedrørende undersøgelse af toksicitet og økotoksicitet for kemiske, biokemiske og biologiske forbindelser, hvis anvendelse kan have skadelige virkninger på menneskers sundhed og på miljøet. Desuden vil komitéen efter behov behandle spørgsmål vedrørende metodologiske aspekter i forbindelse med vurdering af sundheds- og miljørisici forbundet med kemikalier, herunder kemikalieblandinger, med henblik på at yde ordentlig og konsekvent rådgivning inden for sine kompetenceområder og med henblik på at bidrage til de pågældende emner i tæt samarbejde med andre europæiske agenturer.
      3.   Den Videnskabelige Komité for Nye og Nyligt Identificerede Sundhedsrisici
      Komitéen afgiver udtalelser om spørgsmål vedrørende nye og nyligt identificerede sundheds- og miljørisici samt om brede, komplekse eller tværfaglige emner, der kræver en fuldstændig vurdering af risikoen for forbrugernes sikkerhed eller folkesundheden, og dermed relaterede spørgsmål, der ikke sorterer under andre fællesskabsorganer med ansvar for risikovurdering.
      Som eksempler på mulige aktivitetsområder kan nævnes potentielle risici ved interaktion mellem risikofaktorer, synergivirkninger, kumulative virkninger, antimikrobiel resistens, nye teknologier såsom nanoteknologi, medicinsk udstyr, herunder udstyr, hvori der anvendes stoffer af animalsk og/eller menneskelig oprindelse, fremstilling af vævsbaserede produkter, blodprodukter, nedsat fertilitet, kræft i de endokrine organer, fysiske farer såsom støj og elektromagnetiske felter (fra mobiltelefoner, sendemaster og elektronisk styrede hjemmemiljøer) og metoder til vurdering af nye risici. Den kan også blive anmodet om at behandle risici i forbindelse med folkesundhedsdeterminanter og ikke-overførbare sygdomme.

      BILAG II
      FORRETNINGSORDEN
      Den fælles forretningsorden, som de videnskabelige komitéer skal vedtage i henhold til artikel 12, skal først og fremmest omfatte følgende emner:
      1.   Koordinering mellem de videnskabelige komitéer

                  a)

                  udpegelse af, hvilken videnskabelig komité der er ansvarlig for anmodninger om videnskabelige udtalelser, der ikke kun vedrører en enkelt videnskabelig komités kompetenceområder, eller som det er nødvendigt at henvise til mere end én komité

                  b)

                  vedtagelse af fælles udtalelser, hurtig rådgivning, memoranda og/eller positionspapirer

                  c)

                  procedurer, der sikrer koordinering mellem de videnskabelige komitéer, herunder spørgsmål vedrørende harmonisering af risikovurdering og den tværgående koordinationsgruppes funktionsmåde.

            2.   Komitéernes beslutningsprocedurer

                  a)

                  valg af formænd og næstformænd for de videnskabelige komitéer

                  b)

                  procedurer for vedtagelse af udtalelser:

                              —

                              under normale omstændigheder

                              —

                              ved anvendelse af en skriftlig procedure under normale omstændigheder

                              —

                              ved anvendelse af en skriftlig hasteprocedure i hastesager, hvor en sådan procedure er påkrævet

                  c)

                  procedure for hurtig rådgivning, hvis Kommissionen anmoder herom, jf. artikel 2, stk. 3; proceduren skal sikre kvaliteten af rådgivningen og passende godkendelse fra komitéens side

                  d)

                  vedtagelse af memoranda og positionspapirer med henblik på at gøre Kommissionen opmærksom på særlige eller nye problemer.

            3.   Tilrettelæggelse af det videnskabelige arbejde

                  a)

                  nedsættelse og organisering af arbejdsgrupperne under de videnskabelige komitéer, herunder fælles arbejdsgrupper

                  b)

                  tilknytning af videnskabelige rådgivere fra ekspertkredsen til komitéernes aktiviteter og inddragelse af eksterne eksperter

                  c)

                  udpegelse af referenter og beskrivelse af disses opgaver i forbindelse med udarbejdelsen af udkast til udtalelser fra de videnskabelige komitéer

                  d)

                  videnskabelige udtalelsers format og indhold og procedurer til sikring og forbedring af overensstemmelsen mellem disse samt redaktionelle standarder

                  e)

                  tilrettelæggelse af og deltagelse i møder, tematiske workshopper og netværk

                  f)

                  tilknytning af praktikanter.

            4.   Forpligtelser for komitémedlemmerne, de tilknyttede og øvrige videnskabelige rådgivere fra ekspertkredsen, eksterne eksperter og praktikanter

                  a)

                  kriterier for deltagelse og betingelser for ophør af medlemskab af komitéerne

                  b)

                  gennemførelse af tavshedspligt, jf. artikel 17

                  c)

                  ansvar og forpligtelser for medlemmer, tilknyttede og øvrige videnskabelige rådgivere fra ekspertkredsen og eksterne eksperter i forbindelse med deres kontakt med interesserede parter, særlige interessegrupper og andre aktører

                  d)

                  betingelser og procedure for udelukkelse af et komitémedlem, en tilknyttet eller øvrig videnskabelig rådgiver fra ekspertkredsen eller en ekstern ekspert fra drøftelserne og/eller afstemningen om et givet emne i komitéerne eller en arbejdsgruppe, når der er begrundet tvivl om vedkommendes uafhængighed.

            5.   Forbindelser med tredjepart

                  a)

                  procedurer til at påvise, finde en løsning på eller nærmere redegøre for divergens mellem udtalelser sammen med fællesskabsorganer og nationale og internationale organer med tilsvarende opgaver, herunder udveksling af oplysninger og afholdelse af fælles møder

                  b)

                  en videnskabelig komités repræsentation i eksterne aktiviteter, navnlig i forhold til andre fællesskabsorganer eller internationale organer med tilsvarende opgaver

                  c)

                  tilrettelæggelse af proceduren for dialog med aktører, navnlig tilrettelæggelse af høringer med erhvervslivet eller andre særlige interessegrupper eller andre aktører

                  d)

                  offentliggørelse af videnskabelige udtalelser og andre dokumenter.

      BILAG III
      GODTGØRELSER
      Medlemmerne af de videnskabelige komitéer, videnskabelige rådgivere fra ekspertkredsen og eksterne eksperter er berettigede til godtgørelse af udgifter i forbindelse med deltagelse i de videnskabelige komitéers aktiviteter, jf. nedenstående:

                  For deltagelse i møder:

                              —

                              300 EUR for en hel dags deltagelse eller 150 EUR for deltagelse i et formiddags- eller et eftermiddagsmøde i en videnskabelig komité eller arbejdsgruppe eller i et eksternt møde som led i en videnskabelig komités arbejde.

                  For hvervet som referent for et spørgsmål, der kræver mindst én dags arbejde med udarbejdelse af et udkast til udtalelse, efter forudgående skriftlig godkendelse fra Kommissionen:

                              —

                              300 EUR.

                              —

                              Dette beløb kan, hvis det er fuldt ud berettiget, og såfremt de nødvendige budgetmidler er til rådighed, hæves til 600 EUR, hvor der er tale om særligt arbejdskrævende sager.

            Kommissionen vil med jævne mellemrum vurdere behovet for at justere godtgørelserne på grundlag af prisindekser, evalueringen af godtgørelserne til eksperter i andre europæiske organer og erfaringerne med arbejdets omfang for medlemmer, tilknyttede medlemmer, andre videnskabelige rådgivere og eksterne eksperter. Første vurdering finder sted i 2009.


title: Rådets afgørelse 2009/558/FUSP af 16. marts 2009 om indgåelse af aftalen om sikkerhedsprocedurer for udveksling af klassificerede oplysninger mellem Den Europæiske Union og Israel

text:
               24.7.2009

               DA

               Den Europæiske Unions Tidende

               L 192/63

         RÅDETS AFGØRELSE 2009/558/FUSP
   af 16. marts 2009
   om indgåelse af aftalen om sikkerhedsprocedurer for udveksling af klassificerede oplysninger mellem Den Europæiske Union og Israel
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Union, særlig artikel 24,
   under henvisning til henstilling fra formandskabet, og
   ud fra følgende betragtninger:

               (1)

               Rådet besluttede på samlingen den 18. februar 2008 at bemyndige formandskabet til med bistand fra generalsekretæren/den højtstående repræsentant (GS/HR) og med fuld inddragelse af Kommissionen at indlede forhandlinger med Staten Israel i overensstemmelse med artikel 24 i traktaten om Den Europæiske Union om indgåelse af en aftale om informationssikkerhed.

               (2)

               I forlængelse af denne bemyndigelse til at indlede forhandlinger har formandskabet bistået af GS/HR forhandlet en aftale om sikkerhedsprocedurer for udveksling af klassificerede oplysninger mellem Den Europæiske Union og Israel.

               (3)

               Aftalen bør godkendes —

         TRUFFET FØLGENDE AFGØRELSE:
   Artikel 1
   Aftalen om sikkerhedsprocedurer for udveksling af klassificerede oplysninger mellem Den Europæiske Union og Israel godkendes hermed på Den Europæiske Unions vegne.
   Teksten til aftalen er knyttet til denne afgørelse.
   Artikel 2
   Formanden for Rådet bemyndiges til at udpege den eller de personer, der er beføjet til at undertegne aftalen med bindende virkning for Den Europæiske Union.
   Artikel 3
   Denne afgørelse har virkning fra datoen for vedtagelsen.
   Artikel 4
   Denne afgørelse offentliggøres i Den Europæiske Unions Tidende.

      Udfærdiget i Bruxelles, den 16. marts 2009.

            På Rådets vegne

         A. VONDRA

            Formand

    ---documentbreak---

               24.7.2009

               DA

               Den Europæiske Unions Tidende

               L 192/64

         OVERSÆTTELSE
   AFTALE
   om sikkerhedsprocedurer for udveksling af klassificerede oplysninger mellem Den Europæiske Union og Israel
   REGERINGEN FOR STATEN ISRAEL
   repræsenteret ved den israelske forsvarsminister,
   og
   DEN EUROPÆISKE UNION,
   i det følgende benævnt »EU«,
   repræsenteret ved formandskabet for Rådet for Den Europæiske Union,
   i det følgende benævnt »parterne«,
   SOM TAGER FØLGENDE I BETRAGTNING:
   Parterne har til hensigt at samarbejde om emner af fælles interesse i forbindelse med navnlig forsvars- og sikkerhedsspørgsmål.
   Fuldstændig og effektiv konsultation og fuldstændigt og effektivt samarbejde mellem parterne kan nødvendiggøre adgang til Israels og EU's klassificerede oplysninger og materiale samt udveksling af klassificerede oplysninger og dermed forbundet materiale mellem Israel og EU.
   Parterne ønsker at beskytte og sikre klassificerede oplysninger og klassificeret materiale, der udveksles mellem dem.
   Beskyttelse af klassificerede oplysninger og dermed forbundet materiale, som der opnås adgang til, og som udveksles, kræver passende sikkerhedsforanstaltninger.
   ER BLEVET ENIGE OM FØLGENDE:
   Artikel 1
   For at opfylde målsætningen om et fuldstændigt og effektivt samarbejde mellem parterne om emner af fælles interesse i forbindelse med navnlig forsvars- og sikkerhedsspørgsmål finder denne aftale om sikkerhedsprocedurer for udveksling af klassificerede oplysninger og klassificeret materiale (i det følgende benævnt »aftalen«) anvendelse på klassificerede oplysninger og klassificeret materiale under enhver form og på ethvert område, der enten stilles til rådighed eller udveksles mellem parterne.
   Artikel 2
   I denne aftale forstås ved:
   a)   »klassificerede oplysninger«: alle oplysninger (dvs. viden, der kan formidles på enhver måde, herunder skriftligt, mundtligt eller visuelt) eller materiale, som efter en af parternes vurdering i henhold til denne parts interne love og administrative bestemmelser henhører under dens respektive sikkerhedsinteresser og kræver beskyttelse mod uautoriseret videregivelse, og som er forsynet med sikkerhedsklassifikation af en af parterne i denne aftale (i det følgende benævnt: »klassificerede oplysninger«).
   b)   »materiale«: ethvert dokument, produkt eller stof, på eller i hvilket oplysninger kan registreres eller optages, uanset dets fysiske karakter, herunder, men ikke begrænset til: skriftligt materiale (breve, noter, referater, rapporter, memoranda, signaler/meddelelser), hardware, computerdiske, cd-rom'er, USB-flashdrev, udstyr, maskinel, apparater, anordninger, modeller, fotos/diapositiver/skitser, optagelser, bånd, kassetter, film, reproduktioner, landkort, søkort, planer, notesbøger, stencils, karbonpapir, farvebånd til skrivemaskiner eller printere.
   Artikel 3
   I denne aftale forstås ved »EU« Rådet for Den Europæiske Union (i det følgende benævnt »Rådet«), generalsekretæren/den højtstående repræsentant og Generalsekretariatet for Rådet samt Kommissionen for De Europæiske Fællesskaber (i det følgende benævnt »Europa-Kommissionen«).
   Artikel 4
   Hver af parterne:

               a)

               beskytter og sikrer klassificerede oplysninger, der stilles til rådighed eller udveksles med den anden part i medfør af denne aftale i overensstemmelse med dens interne love og administrative bestemmelser

               b)

               sikrer at klassificerede oplysninger, der stilles til rådighed eller udveksles i medfør af denne aftale, bevarer den sikkerhedsklassifikation, som disse oplysninger er blevet tildelt af den videregivende part. Den modtagende part beskytter og sikrer klassificerede oplysninger i overensstemmelse med bestemmelserne i sine egne sikkerhedsregler for oplysninger eller materiale med en tilsvarende sikkerhedsklassifikation, jf. artikel 6. I den forbindelse sørger parterne for, at alle sådanne klassificerede oplysninger gives samme grad af sikkerhedsbeskyttelse som deres egne klassificerede oplysninger med tilsvarende klassifikation

               c)

               undlader at anvende klassificerede oplysninger til andre formål eller under andre sikkerhedsforhold end dem, der er fastsat af den part, hvorfra oplysningerne hidrører, eller dem, der lå til grund for tilrådighedsstillelsen eller udvekslingen; dette omfatter placeringen af klassificeret udstyr

               d)

               undlader at videregive klassificerede oplysninger til tredjeparter eller til andre EU-institutioner eller -enheder end dem, der er nævnt i artikel 3, uden forudgående samtykke fra den videregivende part

               e)

               undlader at tillade personer adgang til klassificerede oplysninger, medmindre det er nødvendigt efter »need-to-know«-princippet (dvs. personer, der som led i udførelsen af deres tjenstlige pligter har behov for adgang), og disse om nødvendigt er blevet behørigt sikkerhedsgodkendt og autoriseret af den relevante part.

         Artikel 5
   1.   Klassificerede oplysninger kan videregives eller udleveres af en part (den videregivende part) til den anden part (den modtagende part).
   2.   Ved udlevering til andre modtagere end parterne træffer den modtagende part en afgørelse om videregivelse eller udlevering af klassificerede oplysninger med forbehold af forudgående skriftligt samtykke fra den videregivende part.
   3.   Hver part træffer afgørelse om udlevering af klassificerede oplysninger til den anden part på baggrund af en konkret vurdering. Ved gennemførelsen af stk. 1 og 2 er generisk udlevering kun tilladt, hvis der er fastlagt og aftalt procedurer mellem parterne for visse kategorier af oplysninger afhængigt af deres operative behov.
   4.   Klassificerede oplysninger, som modtages fra den videregivende part, kan stilles til rådighed for en kontrahent eller en potentiel kontrahent af den modtagende part med den videregivende parts forudgående skriftlige samtykke. Inden klassificerede oplysninger, der er modtaget fra den videregivende part, udleveres eller videregives til en kontrahent eller en potentiel kontrahent, sikrer den modtagende part i overensstemmelse med sine interne love og administrative bestemmelser, at denne kontrahent eller potentielle kontrahent og kontrahentens anlæg har kapacitet til at beskytte de klassificerede oplysninger og har den relevante godkendelse.
   5.   Hver af parterne sørger i overensstemmelse med sine interne love og administrative bestemmelser for sikkerheden i de anlæg og organer, hvor klassificerede oplysninger, som den anden part har udleveret, opbevares, og sikrer, at der for hver enkelt anlæg eller organ er truffet alle de foranstaltninger, der er nødvendige for at sikre og beskytte de klassificerede oplysninger.
   Artikel 6
   1.   Klassificerede oplysninger mærkes således:

               a)

            For Staten Israel mærkes klassificerede oplysninger
                   (Top Secret),
                   (Secret) eller
                   (Confidential)

               b)

               for EU's vedkommende mærkes klassificerede oplysninger TRES SECRET UE/EU TOP SECRET, SECRET UE, CONFIDENTIEL UE eller RESTREINT UE.

         2.   Klassifikationsgraderne svarer til hinanden således:

               Israelsk klassifikation

               EU-klassifikation

                   (Top Secret)

               TRÈS SECRET UE/EU TOP SECRET

                   (Secret)

               SECRET UE

                   (Confidential)

               CONFIDENTIEL UE

               (ingen tilsvarende klassifikation i Israel)

               RESTREINT UE

         Den israelske part påtager sig at beskytte oplysninger klassificeret som RESTREINT UE på samme måde som oplysninger klassificeret som  (Confidential).
   Artikel 7
   Hver af parterne sikrer, at den har etableret et sikkerhedssystem og sikkerhedsforanstaltninger baseret på de grundlæggende principper og minimumsstandarder for sikkerhed, der er fastlagt i dens interne love og administrative bestemmelser og afspejlet i de ordninger, der skal fastlægges i medfør af artikel 12, for at sikre, at der anvendes samme grad af beskyttelse for klassificerede oplysninger, der stilles til rådighed eller udveksles i henhold til denne aftale.
   Artikel 8
   1.   Parterne påser, at alle personer, der tjenstligt har brug for, eller som via deres tjenstlige pligter og opgaver får adgang til klassificerede oplysninger, der stilles til rådighed eller udveksles i medfør af denne aftale, behørigt sikkerhedsgodkendes, før de gives adgang til sådanne klassificerede oplysninger.
   2.   Procedurerne for sikkerhedsgodkendelse udformes således, at det i overensstemmelse med interne love og administrative bestemmelser kan fastslås, om alle relevante faktorer vedrørende en person er af en sådan karakter, at den pågældende kan få adgang til klassificerede oplysninger.
   Artikel 9
   Parterne yder hinanden gensidig bistand med hensyn til sikkerheden af klassificerede oplysninger, der stilles til rådighed eller udveksles i henhold til denne aftale, og med hensyn til spørgsmål af fælles sikkerhedsinteresse. De i artikel 12 omhandlede myndigheder gennemfører indbyrdes sikkerhedskonsultationer og -besøg med henblik på inden for parternes respektive ansvarsområder at vurdere effektiviteten af de sikkerhedsordninger, som skal fastlægges i medfør af nævnte artikel. De nærmere retningslinjer for sådanne besøg og eventuelle andre besøg med henblik på gennemførelsen af denne aftale fastlægges i ordninger, der udarbejdes efter artikel 12.
   Artikel 10
   1.   Med henblik på gennemførelsen af denne aftale gælder følgende:

               a)

               For EU's vedkommende sendes al korrespondance til Rådet på følgende adresse:

                           Rådet for Den Europæiske Union

                           Chefen for Sekretariatet for Klassificerede Oplysninger

                           Rue de la Loi/Wetstraat 175

                           1048 Bruxelles

                           BELGIEN.

                     Chefen for Rådets Sekretariat for Klassificerede Oplysninger videresender al korrespondance til medlemsstaterne og Europa-Kommissionen, jf. dog stk. 2.

               b)

               For Israels vedkommende sendes al korrespondance til the Directorate of Security of the Defense Establishment D.S.D.E (MALMAB) på følgende adresse:

                           Ministry of Defense

                           Kaplan St.

                           Hakirya Tel-Aviv

                           ISRAEL.

         2.   Undtagelsesvis kan korrespondance fra den ene part, som kun er tilgængelig for bestemte kompetente tjenestemænd, organer eller tjenester hos denne part, af operative grunde stiles til og kun være tilgængelig for bestemte kompetente tjenestemænd, organer eller tjenester hos den anden part, der specifikt er udpeget som modtagere under hensyn til deres kompetence og efter »need-to-know«-princippet.
   For EU's vedkommende sendes denne korrespondance via chefen for Rådets Sekretariat for Klassificerede Oplysninger eller chefen for Sekretariatet for Klassificerede Oplysninger i Europa-Kommissionens Sikkerhedsdirektorat, hvis disse oplysninger stiles til Europa-Kommissionen.
   For den israelske parts vedkommende sendes denne korrespondance via the Directorate of Security of the Defense Establishment D.S.D.E (MALMAB). Hvis EU ønsker at sende klassificerede oplysninger til andre israelske ministerier eller organisationer end den israelske forsvarsminister, underretter the Directorate of Security of the Defense Establishment D.S.D.E (MALMAB) chefen for Rådets Sekretariat for Klassificerede Oplysninger, om, hvilken israelsk sikkerhedsmyndighed der er ansvarlig for disse ministerier eller organisationer, som anvender tilsvarende standarder for beskyttelse af klassificerede oplysninger.
   Artikel 11
   Den israelske forsvarsminister, generalsekretæren for Rådet og det medlem af Kommissionen, der er ansvarlig for sikkerhedsspørgsmål, fører tilsyn med gennemførelsen af denne aftale.
   Artikel 12
   1.   Med henblik på gennemførelsen af denne aftale fastlægges der sikkerhedsordninger mellem de tre myndigheder, der er omhandlet i stk. 2, 3 og 4, med henblik på at fastsætte standarder for indbyrdes beskyttelse og sikring af de klassificerede oplysninger, der er omfattet af denne aftale.
   2.   The Directorate of Security for the Defense Establishment D.S.D.E (MALMAB) har med direkte referat til og på vegne af det israelske forsvarsministerium ansvaret for sikkerhedsordningerne til beskyttelse og sikring af klassificerede oplysninger, der stilles til rådighed for Israel i medfør af denne aftale.
   3.   Rådssekretariatets sikkerhedskontor har med direkte referat til og på vegne af Rådets generalsekretær, der handler på vegne af og med referat til Rådet, ansvaret for sikkerhedsordningerne til beskyttelse og sikring af klassificerede oplysninger, der stilles til rådighed for Den Europæiske Union i medfør af denne aftale.
   4.   Europa-Kommissionens sikkerhedsdirektorat har under kontrol af det medlem af Kommissionen, der er ansvarligt for sikkerhedsspørgsmål, ansvaret for sikkerhedsordningerne til beskyttelse og sikring af klassificerede oplysninger, der stilles til rådighed eller udveksles internt i Europa-Kommissionen i medfør af denne aftale.
   5.   For EU's vedkommende godkendes de i stk. 1 nævnte sikkerhedsordninger af Rådets Sikkerhedsudvalg.
   Artikel 13
   Den videregivende part underrettes, i tilfælde af at der foreligger bevis for eller mistanke om tab eller lækage af dens klassificerede oplysninger fra den modtagende parts side. Den modtagende part iværksætter en undersøgelse for at klarlægge omstændighederne. Resultaterne af denne undersøgelse og oplysningerne om de forholdsregler, der træffes for at forhindre en gentagelse, fremsendes til den videregivende part. De i artikel 12 omhandlede myndigheder kan udarbejde procedurer med henblik herpå.
   Artikel 14
   Hver af parterne afholder sine egne omkostninger i forbindelse med gennemførelsen af denne aftale.
   Artikel 15
   Inden klassificerede oplysninger stilles til rådighed eller udveksles mellem parterne i medfør af denne aftale, aftaler de ansvarlige sikkerhedsmyndigheder, der er omhandlet i artikel 12, at parterne kan beskytte og sikre klassificerede oplysninger på en måde, der er i overensstemmelse med denne aftale og de ordninger, der fastlægges i medfør af artikel 12.
   Artikel 16
   Denne aftale er ikke til hinder for, at parterne indgår andre aftaler om tilrådighedsstillelse eller udveksling af klassificerede oplysninger, idet sådanne aftaler dog ikke må stride mod bestemmelserne i denne aftale.
   Artikel 17
   Uoverensstemmelser mellem Israel og Den Europæiske Union om fortolkningen eller anvendelsen af denne aftale afgøres udelukkende ved forhandling mellem parterne. Under forhandlingerne opfylder begge parter fortsat deres forpligtelser i henhold til denne aftale.
   Artikel 18
   1.   Denne aftale træder i kraft, efter at parterne har givet hinanden underretning om, at de interne procedurer, der kræves herfor, er afsluttet.
   2.   Hver af parterne underretter den anden part om eventuelle ændringer i love og administrative bestemmelser, som kan indvirke på beskyttelsen af de klassificerede oplysninger, der er omhandlet i denne aftale.
   3.   Denne aftale kan på anmodning af en af parterne revideres med henblik på eventuelle ændringer.
   4.   Ændringer af denne aftale kan kun foretages skriftligt og ved fælles overenskomst mellem parterne. Aftalen træder i kraft ved gensidig underretning, jf. stk. 1.
   Artikel 19
   Denne aftale kan opsiges af en af parterne ved skriftlig meddelelse til den anden part. Opsigelsen træder i kraft seks måneder efter, at den anden part har modtaget opsigelsen, men har ingen virkning for forpligtelser, der allerede er indgået i henhold til bestemmelserne i denne aftale. Navnlig skal alle klassificerede oplysninger, der er stillet til rådighed eller udvekslet i medfør af denne aftale, fortsat beskyttes i overensstemmelse med bestemmelserne heri.
   Til bekræftelse heraf har undertegnede befuldmægtigede undertegnet denne aftale.

      Udfærdiget i Tel Aviv, den 11. juni 2009 i to eksemplarer, begge på engelsk.

            For Israel

            Forsvarsministeren

            For Den Europæiske Union

            Generalsekretæren/den højtstående repræsentant


title: Rådets afgørelse 2005/296/FUSP, RIA af 24. januar 2005 om indgåelse af aftalerne mellem Den Europæiske Union og Den Tidligere Jugoslaviske Republik Makedonien om sikkerhedsprocedurer for udveksling af klassificerede oplysninger

text:
               13.4.2005

               DA

               Den Europæiske Unions Tidende

               L 94/38

         RÅDETS AFGØRELSE 2005/296/FUSP, RIA
   af 24. januar 2005
   om indgåelse af aftalerne mellem Den Europæiske Union og Den Tidligere Jugoslaviske Republik Makedonien om sikkerhedsprocedurer for udveksling af klassificerede oplysninger
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Union, særlig artikel 24 og 38,
   under henvisning til henstilling fra formandskabet, og
   ud fra følgende betragtninger:

               (1)

               Rådet besluttede på samlingen den 27.-28. november 2003 at bemyndige formandskabet, bistået af generalsekretæren/den højtstående repræsentant, til i overensstemmelse med artikel 24 og 38 i traktaten om Den Europæiske Union at indlede forhandlinger med visse tredjelande, så Den Europæiske Union kan indgå en aftale med hvert af dem om sikkerhedsprocedurer for udveksling af klassificerede oplysninger.

               (2)

               I forlængelse af denne bemyndigelse til at indlede forhandlinger har formandskabet, bistået af generalsekretæren/den højtstående repræsentant, forhandlet en aftale med Den Tidligere Jugoslaviske Republik Makedonien om sikkerhedsprocedurer for udveksling af klassificerede oplysninger.

               (3)

               Denne aftale bør indgås —

         TRUFFET FØLGENDE AFGØRELSE:
   Artikel 1
   Aftalen mellem Den Europæiske Union og Den Tidligere Jugoslaviske Republik Makedonien om sikkerhedsprocedurer for udveksling af klassificerede oplysninger godkendes på Den Europæiske Unions vegne.
   Teksten til aftalen er knyttet som bilag til denne afgørelse.
   Artikel 2
   Formanden for Rådet bemyndiges herved til at udpege de(n) person(er), der er beføjet til at undertegne aftalen med henblik på at forpligte Den Europæiske Union.
   Artikel 3
   Denne afgørelse træder i kraft på datoen for vedtagelsen.
   Artikel 4
   Denne afgørelse offentliggøres i Den Europæiske Unions Tidende.

      Udfærdiget i Bruxelles, den 24. januar 2005.

            På Rådets vegne

         F. BODEN

            Formand

   AFTALE
   mellem Den Tidligere Jugoslaviske Republik Makedonien og Den Europæiske Union om sikkerhedsprocedurer for udveksling af klassificerede oplysninger
   DEN TIDLIGERE JUGOSLAVISKE REPUBLIK MAKEDONIEN,
   repræsenteret ved sin regering,
   på den ene side
   og
   DEN EUROPÆISKE UNION, i det følgende benævnt »EU«,
   repræsenteret ved formanden for Rådet for Den Europæiske Union,
   på den anden side,
   i det følgende benævnt »parterne«,
   SOM ER OPMÆRKSOMME PÅ det fælles engagement i stabiliserings- og associeringsprocessen, som fortsat vil udgøre rammen for Den Tidligere Jugoslaviske Republik Makedoniens kurs mod en fremtidig tiltrædelse af EU,
   SOM TAGER I BETRAGTNING, at parterne begge har som mål at styrke deres egen sikkerhed på alle måder og yde deres borgere et højt sikkerhedsniveau inden for et område med sikkerhed,
   SOM TAGER I BETRAGTNING, at parterne er enige om, at der bør etableres konsultationer og samarbejde mellem de to om spørgsmål af fælles interesse vedrørende sikkerhed,
   SOM TAGER I BETRAGTNING, at der i den forbindelse er et permanent behov for udveksling af klassificerede oplysninger mellem parterne,
   SOM ANERKENDER, at fuldstændig og effektiv konsultation og fuldstændigt og effektivt samarbejde kan nødvendiggøre adgang til hver parts klassificerede oplysninger og materiale samt udveksling af klassificerede oplysninger og dermed forbundet materiale mellem parterne,
   SOM ER KLAR OVER, at en sådan adgang til og udveksling af klassificerede oplysninger og dermed forbundet materiale kræver passende sikkerhedsforanstaltninger,
   ER BLEVET ENIGE OM FØLGENDE:
   Artikel 1
   Med henblik på at opfylde målet om at styrke hver parts sikkerhed på alle måder finder denne aftale anvendelse på klassificerede oplysninger og klassificeret materiale uanset form, der videregives eller udveksles mellem parterne.
   Artikel 2
   Ved klassificerede oplysninger forstås i denne aftale enhver form for oplysninger (dvs. viden, der kan meddeles i en eller anden form) og materiale, der kræver beskyttelse mod uautoriseret videregivelse, og som er blevet kendetegnet som sådan ved en sikkerhedsklassificering (i det følgende benævnt »klassificerede oplysninger«).
   Artikel 3
   Med henblik på gennemførelsen af denne aftale forstås ved »EU«: Rådet for Den Europæiske Union (i det følgende benævnt »Rådet«), generalsekretæren/den højtstående repræsentant og Generalsekretariatet for Rådet samt Kommissionen for De Europæiske Fællesskaber (i det følgende benævnt »Europa-Kommissionen«).
   Artikel 4
   Hver af parterne:

               a)

               beskytter og sikrer klassificerede oplysninger omfattet af denne aftale, som videregives eller udleveres af den anden part

               b)

               sikrer, at klassificerede oplysninger omfattet af denne aftale, som videregives eller udleveres, bevarer den sikkerhedsklassificering, som disse oplysninger er blevet tildelt af den videregivende part. Den modtagende part beskytter og sikrer de klassificerede oplysninger efter bestemmelserne i sine egne sikkerhedsforskrifter for oplysninger og materiale med tilsvarende sikkerhedsklassificering som fastsat i de sikkerhedsordninger, der fastlægges i medfør af artikel 11 og 12

               c)

               undlader at anvende klassificerede oplysninger omfattet af denne aftale til andre formål end dem, der er fastsat af den part, hvorfra oplysningerne hidrører, og dem, der lå til grund for videregivelsen eller udleveringen

               d)

               undlader at videregive klassificerede oplysninger omfattet af denne aftale til tredjeparter eller til andre EU-institutioner eller -enheder end dem, der er nævnt i artikel 3, uden forudgående samtykke fra den part, hvorfra oplysningerne hidrører.

         Artikel 5
   1.   Den ene part,»den videregivende part«, kan videregive eller udlevere klassificerede oplysninger til den anden part, »den modtagende part«, efter princippet om, at kontrollen over oplysningerne ligger hos den part, hvorfra oplysningerne hidrører.
   2.   I forbindelse med udlevering til andre modtagere end parterne i denne aftale træffer den modtagende part afgørelse om videregivelse eller udlevering af klassificerede oplysninger efter at have indhentet samtykke fra den videregivende part efter princippet om, at kontrollen over oplysningerne ligger hos den part, hvorfra oplysningerne hidrører, som fastlagt i denne parts sikkerhedsforskrifter.
   3.   Ved gennemførelsen af stk. 1 og 2 er ingen generisk udlevering tilladt, medmindre der er fastlagt og aftalt procedurer mellem parterne for visse kategorier af oplysninger afhængigt af de operative behov.
   Artikel 6
   Hver af parterne og disses enheder, som er defineret i artikel 3, skal råde over en sikkerhedsstruktur og sikkerhedsprogrammer, der er baseret på de grundlæggende principper og minimumsstandarder for sikkerhed, som skal implementeres i de sikkerhedssystemer hos parterne, der fastlægges i medfør af artikel 11 og 12, for at sikre, at der anvendes samme grad af beskyttelse for klassificerede oplysninger omfattet af denne aftale.
   Artikel 7
   1.   Parterne påser, at alle personer, der tjenstligt har brug for, eller som via deres tjenstlige pligter og opgaver får adgang til klassificerede oplysninger, som er videregivet eller udvekslet i medfør af denne aftale, behørigt sikkerhedsgodkendes, før de får adgang til sådanne oplysninger.
   2.   Procedurerne for sikkerhedsgodkendelse udformes på en sådan måde, at det kan afgøres, om en enkeltperson under hensyn til dennes loyalitet, pålidelighed og vederhæftighed må have adgang til klassificerede oplysninger.
   Artikel 8
   Parterne yder hinanden gensidig bistand med hensyn til sikkerheden af klassificerede oplysninger omfattet af denne aftale og med hensyn til anliggender af fælles sikkerhedsinteresse. De i artikel 11 omhandlede myndigheder fører indbyrdes sikkerhedskonsultationer og -inspektioner med henblik på at vurdere effektiviteten af de under dem henhørende sikkerhedsordninger, som fastlægges i medfør af artikel 11 og 12.
   Artikel 9
   1.   Med henblik på gennemførelsen af denne aftale gælder følgende:

               a)

               For EU’s vedkommende sendes al korrespondance til Rådet på følgende adresse:

                           Rådet for Den Europæiske Union

                           Chefen for Sekretariatet for Klassificerede Oplysninger (BIC)

                           Rue de la Loi/Wetstraat 175

                           B-1048 Bruxelles.

                     Chefen for Rådets Sekretariat for Klassificerede Oplysninger videresender al korrespondance til medlemsstaterne og Europa-Kommissionen, jf. dog stk. 2.

               b)

               For Den Tidligere Jugoslaviske Republik Makedoniens vedkommende sendes al korrespondance til centralsekretariatet for Sikkerhedsdirektoratet for Klassificerede Oplysninger og videresendes eventuelt via denne stats mission ved De Europæiske Fællesskaber på følgende adresse:

                           Sekretariatet for Klassificerede Oplysninger

                           Avenue Louise 209A

                           B-1050 Bruxelles.

         2.   Undtagelsesvis kan korrespondance fra den ene part, som kun er tilgængelig for bestemte kompetente tjenestemænd, organer eller tjenester hos denne part, af operative grunde stiles til og kun være tilgængelig for bestemte kompetente tjenestemænd, organer eller tjenester hos den anden part, der specifikt er udpeget som modtagere under hensyn til deres kompetence og efter »need-to-know«-princippet. For EU’s vedkommende sendes sådan korrespondance via chefen for Rådets Sekretariat for Klassificerede Oplysninger (BIC).
   Artikel 10
   For Den Tidligere Jugoslaviske Republik Makedoniens vedkommende fører direktøren for Sikkerhedsdirektoratet for Klassificerede Oplysninger og generalsekretærerne for Rådet og for Europa-Kommissionen tilsyn med gennemførelsen af denne aftale.
   Artikel 11
   Med henblik på gennemførelsen af denne aftale gælder følgende:

               1)

               For Den Tidligere Jugoslaviske Republik Makedoniens vedkommende er det Sikkerhedsdirektoratet for Klassificerede Oplysninger, der handler på vegne af og med referat til sin regering, der er ansvarlig for udarbejdelse af sikkerhedsordninger for beskyttelse og sikring af klassificerede oplysninger, det modtager.

               2)

               I Rådet er det generalsekretariatets Sikkerhedskontor (i det følgende benævnt »GSR’s sikkerhedskontor«), som med direkte referat til og på vegne af Rådets generalsekretær, der handler på vegne af og med referat til Rådet, er ansvarligt for udarbejdelsen af sikkerhedsordninger for beskyttelse og sikring af klassificerede oplysninger, der videregives til EU i medfør af denne aftale.

               3)

               I Europa-Kommissionen er det Sikkerhedsdirektoratet, som på vegne af og med referat til Europa-Kommissionen er ansvarligt for udarbejdelsen af sikkerhedsordninger for beskyttelse af klassificerede oplysninger, der videregives eller udveksles internt i Europa-Kommissionen i medfør af denne aftale.

         Artikel 12
   De sikkerhedsordninger, der fastlægges i medfør af artikel 11 og i forståelse mellem de tre berørte kontorer, fastsætter standarderne for den gensidige sikkerhedsbeskyttelse af klassificerede oplysninger omfattet af denne aftale. For EU’s vedkommende godkendes disse standarder af Rådets sikkerhedsudvalg. For Den Tidligere Jugoslaviske Republik Makedoniens vedkommende godkendes disse standarder af direktøren for Sikkerhedsafdelingen for Klassificerede Oplysninger.
   Artikel 13
   De myndigheder, der er omhandlet i artikel 11, fastlægger procedurer for de tilfælde, hvor der foreligger bevis for eller mistanke om lækage af klassificerede oplysninger omfattet af denne aftale.
   Artikel 14
   Før klassificerede oplysninger omfattet af denne aftale videregives mellem parterne, skal de i artikel 11 omhandlede ansvarlige sikkerhedsmyndigheder være enige om, at den modtagende part er i stand til at beskytte og sikre de oplysninger, der er omfattet af denne aftale, på en måde, der stemmer overens med de ordninger, der fastlægges i medfør af artikel 11 og 12.
   Artikel 15
   Denne aftale er på ingen måde til hinder for, at parterne indgår andre aftaler om videregivelse eller udveksling af klassificerede oplysninger omfattet af denne aftale, idet dog sådanne aftaler ikke må stride mod bestemmelserne i denne aftale.
   Artikel 16
   Alle uoverensstemmelser mellem EU og Den Tidligere Jugoslaviske Republik Makedonien om fortolkningen eller anvendelsen af denne aftale afgøres ved forhandling mellem parterne.
   Artikel 17
   1.   Denne aftale træder i kraft på den første dag i den første måned, efter at parterne har underrettet hinanden om, at de har afsluttet de interne procedurer, som er nødvendige, for at aftalen kan træde i kraft.
   2.   Denne aftale kan på anmodning af en af parterne revideres med henblik på eventuelle ændringer.
   3.   Alle ændringer af denne aftale skal foreligge skriftligt og foretages ved fælles overenskomst mellem parterne. Aftalen træder i kraft ved gensidig underretning, jf. stk. 1.
   Artikel 18
   Denne aftale kan opsiges af enhver af parterne ved skriftlig meddelelse til den anden part. Opsigelsen træder i kraft seks måneder efter, at den anden part har modtaget opsigelsen, men har ingen virkning for forpligtelser, der allerede er indgået i henhold til bestemmelserne i denne aftale. Navnlig skal alle klassificerede oplysninger, der er videregivet eller udvekslet i medfør af denne aftale, fortsat beskyttes i overensstemmelse med bestemmelserne heri.
   Skopje, den 25. marts 2005
   Den Tidligere Jugoslaviske Republik Makedoniens regering
   Hr.,
   Jeg har æren af at foreslå, hvis det kan accepteres af Deres regering, at denne skrivelse og Deres bekræftelse skal træde i stedet for undertegnelse af aftalen mellem Den Europæiske Union og Den Tidligere Jugoslaviske Republik Makedonien om sikkerhedsprocedurer for udveksling af klassificerede oplysninger.
   Teksten til ovennævnte aftale, der findes i bilaget, er blevet godkendt ved Rådets afgørelse af 24. januar 2005.
   Denne skrivelse udgør tillige notifikationen på Den Europæiske Unions vegne i henhold til aftalens artikel 17, stk. 1.
   Modtag, hr., forsikringen om min mest udmærkede højagtelse.

         På Den Europæiske Unions vegne

      Michael SAHLIN

         EU’s særlige repræsentant

   Skopje, den 25. marts 2005
   Hr.,
   Jeg har æren af på Republikken Makedoniens regerings vegne at anerkende modtagelsen af Deres skrivelse af dags dato om undertegnelse af aftalen mellem Republikken Makedonien og Den Europæiske Union om sikkerhedsprocedurer for udveksling af klassificerede oplysninger samt den medfølgende aftaletekst.
   Jeg betragter denne brevveksling som svarende til undertegnelse.
   Jeg erklærer imidlertid, at Republikken Makedonien ikke kan acceptere den betegnelse, der i ovennævnte aftale anvendes for mit land, i betragtning af at mit lands forfatningsmæssige navn er Republikken Makedonien.
   Modtag, hr., forsikringen om min mest udmærkede højagtelse.

      Stojan SLAVESKI

         Direktør

   Skopje, den 25. marts 2005
   Hr.,
   Jeg har æren af at anerkende modtagelsen af Deres skrivelse af dags dato.
   Den Europæiske Union noterer sig, at brevvekslingen mellem Den Europæiske Union og Den Tidligere Jugoslaviske Republik Makedonien, der træder i stedet for undertegnelse af aftalen mellem Den Europæiske Union og Den Tidligere Jugoslaviske Republik Makedonien om sikkerhedsprocedurer for udveksling af klassificerede oplysninger, er afsluttet, og at dette ikke må fortolkes som nogen form for accept eller anerkendelse fra Den Europæiske Unions side af en anden betegnelse end »Den Tidligere Jugoslaviske Republik Makedonien«.
   Modtag, hr., forsikringen om min mest udmærkede højagtelse.

         På Den Europæiske Unions vegne

      Michael SAHLIN

         EU’s særlige repræsentant


title: Rådets afgørelse (Euratom) 2016/2116 af 12. februar 2016 om godkendelse af Europa-Kommissionens indgåelse på Det Europæiske Atomenergifællesskabs vegne af aftalen om forlængelse af rammeaftalen om internationalt samarbejde om forskning i og udvikling af nukleare Generation IV-energisystemer

text:
               3.12.2016

               DA

               Den Europæiske Unions Tidende

               L 329/1

         RÅDETS AFGØRELSE (Euratom) 2016/2116
   af 12. februar 2016
   om godkendelse af Europa-Kommissionens indgåelse på Det Europæiske Atomenergifællesskabs vegne af aftalen om forlængelse af rammeaftalen om internationalt samarbejde om forskning i og udvikling af nukleare Generation IV-energisystemer
   RÅDET FOR DEN EUROPÆISKE UNION HAR —
   under henvisning til traktaten om oprettelse af Det Europæiske Atomenergifællesskab, særlig artikel 101, stk. 2,
   under henvisning til henstilling fra Europa-Kommissionen, og
   ud fra følgende betragtninger:

               (1)

               Generation IV International Forum (GIF) er en ramme for internationalt samarbejde inden for forskning og udvikling, der blev lanceret på initiativ af Amerikas Forenede Stater i 2001. GIF's mål er at samle bestræbelserne for at udvikle nye nukleare energisystemer, som vil give en pålidelig energiforsyning, samtidig med at der tages højde for problemstillinger vedrørende nuklear sikkerhed, affaldsminimering, ikke-spredning og offentlighedens betænkeligheder.

               (2)

               Den 30. juli 2003 tiltrådte Fællesskabet på grundlag af en kommissionsafgørelse af 4. november 2002 GIF ved at undertegne dets charter (»chartret«), som de oprindelige undertegnende parter underskrev i 2001. Fællesskabets første 10-årige tiltrædelse til chartret blev ved en kommissionsafgørelse af 29. juni 2011 forlænget på ubestemt tid, med forbehold af enstemmig tilbagetrækning af Unionens medlemsstaters samtykke. Alle GIF-medlemmer, herunder Fællesskabet, kan udtræde med et skriftligt varsel på 90 dage. Da chartret ikke indeholder bestemmelser vedrørende finansielle arrangementer eller særlige budgetallokeringer mellem parterne, er det omfattet af artikel 101, stk. 3, i Euratom-traktaten.

               (3)

               For at gennemføre chartret har dets underskrivende parter indgået rammeaftalen om internationalt samarbejde om forskning i og udvikling af nukleare Generation IV-energisystemer (»rammeaftalen«), som fastsætter betingelserne for samarbejde samt system- og projektaftaler.

               (4)

               På grundlag af Rådets afgørelse af 20. december 2005 om godkendelse af Det Europæiske Atomenergifællesskabs tiltrædelse af rammeaftalen og en kommissionsafgørelse af 12. januar 2006, der er vedtaget i medfør af artikel 101, stk. 2, i traktaten, har Fællesskabet tiltrådt rammeaftalen den 24. januar 2006, hvor den behørigt bemyndigede kommissær undertegnede et tiltrædelsesinstrument, som så blev deponeret hos Organisationen for Økonomisk Samarbejde og Udvikling den 10. februar 2006 i Paris. Det Fælles Forskningscenter blev udpeget som Fællesskabets GIF-ansvarlige i overensstemmelse med rammeaftalens artikel III.2.

               (5)

               Rammeaftalen trådte i kraft den 28. februar 2005 for en periode på 10 år og blev forlænget den 26. februar 2015, hvor fire parter gav deres samtykke til at være bundet af aftalen om forlængelse af rammeaftalen om internationalt samarbejde om forskning i og udvikling af nukleare Generation IV-energisystemer (»aftalen om forlængelse«) i overensstemmelse med den specifikke forlængelsesprocedure, der er fastsat i rammeaftalen. Fællesskabet og andre underskrivende parter, der ikke var i stand til at afslutte deres interne godkendelsesprocedurer i tide, kan efterfølgende forny deres deltagelse gennem en undertegnelse i overensstemmelse med artikel II.3 i aftalen om forlængelse.

               (6)

               Fornyelsen af Fællesskabets deltagelse i rammeaftalen er uafhængig af enhver afgørelse om omfanget af Fællesskabets deltagelse i de forskellige GIF-systemaftaler og tilhørende projektaftaler. Fællesskabet vil individuelt fastlægge arten af sine bidrag, intellektuelle og finansielle, til GIF's aktiviteter.

               (7)

               Kommissionens fornyelse af rammeaftalen på Fællesskabets vegne gennem undertegnelse af aftalen om forlængelse i overensstemmelse med den specifikke forlængelsesprocedure bør derfor godkendes —

         VEDTAGET DENNE AFGØRELSE:
   Artikel 1
   Kommissionens indgåelse på vegne af Det Europæiske Atomenergifællesskab af aftalen om forlængelse af rammeaftalen om internationalt samarbejde om forskning i og udvikling af nukleare Generation IV-energisystemer godkendes herved.
   Teksten til aftalen om forlængelse er knyttet til denne afgørelse.
   Artikel 2
   Denne afgørelse træder i kraft dagen efter offentliggørelsen i Den Europæiske Unions Tidende.

      Udfærdiget i Bruxelles, den 12. februar 2016.

            På Rådets vegne

         J.R.V.A. DIJSSELBLOEM

            Formand


Avis juridique important

|

31986D0061

86/61/EØF, Euratom, EKSF: Kommissionens afgørelse af 8. januar 1986 om ændring af Kommissionens foreløbige forretningsorden af 6. juli 1967

EF-Tidende nr. L 072 af 15/03/1986 s. 0034 - 0034

*****  KOMMISSIONENS  AFGOERELSE  af 8. januar 1986  om aendring af Kommissionens foreloebige forretningsorden af 6. juli 1967  (86/61/EOEF, Euratom, EKSF)  KOMMISSIONEN FOR DE EUROPAEISKE FAELLESSKABER HAR -  under henvisning til artikel 16 i traktaten om oprettelse af et faelles Raad og en faelles Kommission for De europaeiske Faellesskaber, og  ud fra foelgende betragtninger:  I henhold til artikel 383, stk. 3, i akten vedroerende vilkaarene for kongeriget Spaniens og republikken Portugals tiltraedelse og tilpasningerne af traktaterne (1) foretager Kommissionen de af kongeriget Spaniens og republikken Portugals tiltraedelse noedvendiggjorte tilpasninger af sin forretningsorden;  artikel 2 i Kommissionens foreloebige forretningsorden af 6. juli 1967 (2), senest aendret ved afgoerelse 81/2/Euratom, EKSF, EOEF (3), skal derfor aendres -  TRUFFET FOELGENDE AFGOERELSE:  Artikel 1  Artikel 2 i Kommissionens foreloebige forretningsorden af 6. juli 1967 affattes saaledes:  »1. Det beslutningsdygtige antal tilstedevaerende medlemmer fastsaettes til ni.  2. I henhold til artikel 17, stk. 1, i traktaten om oprettelse af et faelles Raad og en faelles Kommission for De europaeiske Faellesskaber traeffes Kommissionens afgoerelser med mindst ni stemmer.«  Artikel 2  Denne afgoerelse traeder i kraft den 8. januar 1986.  Udfaerdiget i Bruxelles, den 8. januar 1986.  Paa Kommissionens vegne  Jacques DELORS  Formand  (1) EFT nr. L 302 af 15. 11. 1985, s. 136.  (2) EFT nr. L 147 af 11. 7. 1967, s. 1.  (3) EFT nr. L 8 af 8. 1. 1981, s. 16.


Avis juridique important

|

31990D0611

90/611/EØF: Rådets afgørelse af 22. oktober 1990 om godkendelse på Det Europæiske Økonomiske Fællesskabs vegne af De Forenede Nationers konvention om ulovlig handel med narkotika og psykotrope stoffer

EF-Tidende nr. L 326 af 24/11/1990 s. 0056 - 0057

RAADETS AFGOERELSE  af 22 . oktober 1990  om godkendelse paa Det Europaeiske OEkonomiske Faellesskabs vegne af De Forenede Nationers konvention om ulovlig handel med narkotika og psykotrope stoffer  ( 90/611/EOEF )    RAADET FOR DE EUROPAEISKE  FAELLESSKABER HAR -  under henvisning til Traktaten om Oprettelse af Det Europaeiske OEkonomiske Faellesskab, saerlig artikel 113,  under henvisning til henstilling fra Kommissionen, og  ud fra foelgende betragtninger :  Faellesskabet og alle dets medlemsstater undertegnede den 8 . juni 1989 i De Forenede Nationers hovedsaede i New York De Forenede Nationers konvention om ulovlig handel med narkotika og psykotrope stoffer, vedtaget i Wien den 19 . december 1988;  arbejdet i De Forenede Nationer, i Raadet, paa Det Europaeiske Raads samling i december 1989 og i Det Europaeiske Udvalg for Narkotikabekaempelse ( CELAD ) indebaerer, at konventionen kan traede i kraft meget hurtigt;  flertallet af medlemsstaterne vil have afsluttet deres interne ratifikationsprocedurer inden for de naeste maaneder og senest den 30 . juni 1991;  det er derfor vigtigt, at Faellesskabet godkender konventionen, for saa vidt angaar dets kompetenceomraader, senest paa samme tidspunkt som de foerste medlemsstater -  TRUFFET FOELGENDE AFGOERELSE :    Artikel 1   De Forenede Nationers konvention om ulovlig handel med narkotika og psykotrope stoffer godkendes paa Det Europaeiske OEkonomiske Faellesskabs vegne .  Artikel 2   Raadets formand deponerer akten om godkendelse af konventionen paa Faellesskabets vegne hos De Forenede Nationers generalsekretaer .  Raadets formand deponerer samtidig kompetenceerklaeringen i bilaget til denne afgoerelse i overensstemmelse med konventionens artikel 27 .   Udfaerdiget i Luxembourg, den 22 . oktober 1990 .  Paa Raadets vegne   G . DE MICHELIS   Formand    BILAG   ERKLAERING OMHANDLET I ARTIKEL 2, STK . 2  Det Europaeiske OEkonomiske Faellesskabs kompetence med hensyn til de emner, der behandles i De Forenede Nationers konvention om ulovlig handel med narkotika og psykotrope stoffer ( Erklaering i henhold til konventionens artikel 27, stk . 2 )  Efter artikel 27, stk . 2, i De Forenede Nationers konvention om ulovlig handel med narkotika og psykotrope stoffer skal regionale organisationer for oekonomisk integration i deres formelle bekraeftelsesinstrumenter praecisere deres kompetence paa de  omraader, der henhoerer under konventionen .  Det Europaeiske OEkonomiske Faellesskab er oprettet ved Rom-Traktaten, der blev undertegnet den 25 . marts 1957 og traadte i kraft den 1 . januar 1958 . Den er blevet aendret og suppleret ved Den Europaeiske Faelles Akt, der traadte i kraft den 1 . juli 1987 .  I overensstemmelse med ovennaevnte bestemmelser har Det Europaeiske OEkonomiske Faellesskab i oejeblikket kompetence i handelspolitiske anliggender vedroerende stoffer, der hyppigt anvendes til ulovlig fremstilling af narkotika og psykotrope stoffer, der  omfattes af konventionens artikel 12 .  Udoevelsen af de befoejelser, som medlemsstaterne har overfoert til Faellesskaberne i henhold til Traktaterne, er ifoelge deres natur under fortsat udvikling . Faellesskaberne forbeholder sig derfor ret til senere at fremsaette nye erklaeringer i henhold til  konventionens artikel 27, stk . 2 .


Avis juridique important

|

41998D0057

Schengen-reglerne - Eksekutivkomitéens afgørelse af 16. december 1998 om indførelse af en ensartet udformet garantierklæring vedrørende invitation, underhold og logi (SCH/Com-ex (98) 57)

EF-Tidende nr. L 239 af 22/09/2000 s. 0299 - 0307

EKSEKUTIVKOMITÉENS AFGØRELSEaf 16. decembre 1998om indførelse af en ensartet udformet garantierklæring vedrørende invitation, underhold og logi(SCH/Com-ex (98) 57)EKSEKUTIVKOMITÉEN HAR -under henvisning til artikel 132 i konventionen om gennemførelse af Schengen-aftalen,under henvisning til artikel 9 i ovennævnte konvention,i betragtning af, at det er i alle Schengen-staternes interesse - inden for rammerne af deres fælles politik for persontrafik - at anvende fælles regler for visumudstedelse for at forebygge eventuelle negative følger med hensyn til indrejse og den indre sikkerhed,ud fra ønsket om at bygge videre på de gode erfaringer med de fælles konsulære instrukser og at harmonisere visumudstedelsesproceduren yderligere,ledet af Schengen-partnernes solidaritetsprincip -TRUFFET FØLGENDE AFGØRELSE:Kapitel V, punkt 1.4 i de fælles konsulære instrukser: - "Kontrol af den øvrige dokumentation, som er vedlagt ansøgningen" - omhandler anvendelse af en ensartet udformet formular som dokumentation for logi.Denne formular giver mulighed for stor fleksibilitet og for at tilpasse anvendelsen til de enkelte kontraherende parters juridiske situation, eftersom Schengen-staterne på nuværende tidspunkt anvender meget forskellige formularer for forskellige typer forpligtelser.Disse forskelle øger især risikoen for misbrug, og der indføres derfor et dokument, som skal forebygge falsk og forfalskning.Følgende elementer er derfor standardiseret:- opbygning og struktur samt- sikkerhedsfeatures.Formularen indføres i løbet af 1999 i de stater, der anvender konventionen om gennemførelse af Schengen-aftalen, og hvis nationale lovgivning åbner mulighed for denne type dokumentation.1. I kapitel V, punkt 1.4, i de fælles konsulære instrukser indsættes følgende afsnit: "Hvis Schengen-staternes nationale lovgivning kræver en garantierklæring som dokumentation for invitationer fra privatpersoner eller for invitationer til forretningsfolk, sker dette i form af en ensartet udformet formular(1)."2. Schengen-staterne udfylder den ensartet udformede formular i overensstemmelse med deres nationale lovgivning.3. Den ensartet udformede formular, som Schengen-staterne skal anvende som dokumentation for invitation, underhold og logi, udarbejdes centralt efter specifikationerne i bilag A (teknisk beskrivelse af sikkerhedsfeatures) og bilag A1 og A2 (model). De obligatoriske standardelementer i formularen findes i bilag B.4. Modeller af de dokumenter, der udarbejdes af de kontraherende parter, indsættes i de fælles konsulære instrukser som bilag 15.5. Frankrig leverer de andre Schengen-stater de film, der er nødvendige til fremstillingen. Omkostningerne fordeles mellem de kontraherende parter.6. Dokumentets sikkerhedsmæssige koncept gennemgås regelmæssigt (f.eks. hvert andet år). Uanset de generelle ændringer, der må foretages, fordi formularen forfalskes, eller fordi tekniske sikkerhedsforanstaltninger er blevet kendt, vil dokumenternes sikkerhedsfeatures blive tilpasset hvert andet år.7. Dokumentet udformes på mindst tre sprog.8. Afgørelsen træder i kraft, når de kontraherende parter har meddelt, at de har iværksat de nødvendige foranstaltninger.Berlin, den 16. december 1998.C. H. SchapperFormand(1) Belgien, Danmark, Finland, Frankrig, Grækenland, Island, Italien, Luxembourg, Nederlandene, Norge, Portugal, Sverige, Tyskland og Østrig anvender disse principper.FORTROLIGTBilag ATeknisk beskrivelse af formularenBilag A1>PIC FILE= "L_2000239DA.030302.EPS">>PIC FILE= "L_2000239DA.030401.EPS">Bilag A2>PIC FILE= "L_2000239DA.030502.EPS">>PIC FILE= "L_2000239DA.030601.EPS">Bilag B>PIC FILE= "L_2000239DA.030702.EPS">


title: 2014/585/EU: Europa-Parlamentets afgørelse af 3. april 2014 om decharge for gennemførelsen af budgettet for Det Europæiske Institut for Ligestilling mellem Mænd og Kvinder for regnskabsåret 2012

text:
               5.9.2014

               DA

               Den Europæiske Unions Tidende

               L 266/222

         EUROPA-PARLAMENTETS AFGØRELSE
   af 3. april 2014
   om decharge for gennemførelsen af budgettet for Det Europæiske Institut for Ligestilling mellem Mænd og Kvinder for regnskabsåret 2012
   (2014/585/EU)
   EUROPA-PARLAMENTET,

               —

               der henviser til det endelige årsregnskab for Det Europæiske Institut for Ligestilling mellem Mænd og Kvinder for regnskabsåret 2012,

               —

               der henviser til Revisionsrettens beretning om årsregnskabet for Det Europæiske Institut for Ligestilling mellem Mænd og Kvinder for regnskabsåret 2012 med instituttets svar (1),

               —

               der henviser til Rådets henstilling af 18. februar 2014 (05849/2014 — C7-0054/2014),

               —

               der henviser til artikel 319 i traktaten om Den Europæiske Unions funktionsmåde,

               —

               der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (2), særlig artikel 185,

               —

               der henviser til Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (3), særlig artikel 208,

               —

               der henviser til Europa-Parlamentets og Rådets forordning (EF) nr. 1922/2006 af 20. december 2006 om oprettelse af et europæisk institut for ligestilling mellem mænd og kvinder (4), særlig artikel 15,

               —

               der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (5),

               —

               der henviser til Kommissionens delegerede forordning (EU) nr. 1271/2013 af 30. september 2013 om rammefinansforordningen for de organer, der er omhandlet i artikel 208 i Europa-Parlamentets og Rådets forordning (EU, Euratom) nr. 966/2012 (6), særlig artikel 108,

               —

               der henviser til forretningsordenens artikel 77 og bilag VI,

               —

               der henviser til betænkning fra Budgetkontroludvalget og udtalelse fra Udvalget om Kvinders Rettigheder og Ligestilling (A7-0230/2014),

               1.

               meddeler direktøren for Det Europæiske Institut for Ligestilling mellem Mænd og Kvinder decharge for gennemførelsen af instituttets budget for regnskabsåret 2012;

               2.

               fremsætter sine bemærkninger i nedenstående beslutning;

               3.

               pålægger sin formand at sende denne afgørelse og beslutningen, der er en integrerende del heraf, til direktøren for Det Europæiske Institut for Ligestilling mellem Mænd og Kvinder, Rådet, Kommissionen og Revisionsretten og drage omsorg for, at de offentliggøres i Den Europæiske Unions Tidende (L-udgaven).

         Martin SCHULZ

            Formand

         Klaus WELLE

            Generalsekretær

      (1)  EUT C 365 af 13.12.2013, s. 127.

      (2)  EFT L 248 af 16.9.2002, s. 1.

      (3)  EUT L 298 af 26.10.2012, s. 1.

      (4)  EUT L 403 af 30.12.2006, s. 9.

      (5)  EFT L 357 af 31.12.2002, s. 72.

      (6)  EUT L 328 af 7.12.2013, s. 42.